秦少保生日詩三首  其一
作者：周紫芝
朝代：宋

paragraphs: 歲當作噩律始催，杓攜龍角星紀回。
祥雲下覆窮九垓，帝車御極雲旗排。
夜色清潤明三台，昴精叱馭天上來。
上帝欲遣清風埃，漢家雙闕高崔嵬。
日趨龍尾朝蓬萊，父師有鼎調鹽梅。
公贊廟畫衆允諧，龍顔一笑天歡咍。
虎皮蒙甲卷不開，白玉彫爼尊有雷。
五風十雨無煙霾，爟火夜上通天臺。
禮成一代誰可偕，功高欲報帝所懷。
大用永配德與才，壽廟祝之言可該，拍肩俱願齊洪崖。